FORSLAG TIL AFGØRELSE FRA GENERALADVOKAT

CHRISTINE STIX-HACKL

fremsat den 15. januar 2004 ( )

Sag C-396/02

DFDS BV

mod

Inspecteur der Belastingdienst – Douanedistrict Rotterdam

(anmodning om præjudiciel afgørelse indgivet af Gerechtshof te Amsterdam (Nederlandene))

»Fælles toldtarif – kombineret nomenklatur – tarifering – dumpers«

I – Indledende bemærkninger

1. Denne sag vedrører tariferingen af køretøjer, som har til formål at transportere og losse materialer uden for vejnettet, og som med henblik herpå derfor navnlig er udstyret med en kompliceret, mangesidig og præcis tippefunktion.

II – Retsforskrifter

2. Af statistiske og toldmæssige årsager er varer i Fællesskabet underlagt en tarifering i henhold til den kombinerede nomenklatur (herefter »KN«), som er baseret på det verdensomspændende harmoniserede varebeskrivelses- og varenomenklatursystem (herefter »HS«) ( ). KN indeholdes i bilag I til Rådets forordning (EØF) nr. 2658/87 af 23. juli 1987 om told- og statistiknomenklaturen og den fælles toldtarif ( ). For den i denne sag relevante periode blev der anvendt forskellige versioner af bilag I ( ), der dog med hensyn til den i sagen omhandlede toldposition i kapitel 87 er forblevet uændret. Til forklaring af de forskellige toldpositioner og underpositioner i KN foreligger der forskellige dokumenter, der – for så vidt de er relevante – i det følgende vil blive angivet.

3. Bilag I i KN bestemmer i den for tvisten i hovedsagen gældende version følgende:

»Kapitel 87

AUTOMOBILER, TRAKTORER, CYKLER OG ANDRE LANDGÅENDE KØRETØJER SAMT DELE OG TILBEHØR HERTIL

[...]

KN kode Varebeskrivelse 8704 Automobiler til godsbefordring: 8704 10 – Dumpers, ikke til landevejskørsel: … 8704 10 19 – – – I andre tilfælde … – Andre automobiler til godsbefordring, med forbrændingsmotor med kompressionstænding, med stempel (diesel- eller semidieselmotor): 8704 21 – – Med en totalvægt 5 t eller derunder: … 8704 21 91 – – – – – Nye

«

4. De almindelige tariferingsbestemmelser vedrørende KN indeholdes i nomenklaturens første del, afsnit I, punkt A, og lyder således:

»Tariferingen af varer i den kombinerede nomenklatur sker efter følgende regler:

1. Overskrifter til afsnit, kapitler og underkapitler tjener alene til orientering; tariferingen skal ske med hjemmel i positionsteksterne og de til afsnit og kapitler knyttede bestemmelser samt, for så vidt det ikke strider mod de nævnte tekster og bestemmelser, efter nedenstående regler.

3. Såfremt varer [...] kan henføres under to eller flere positioner, afgøres tariferingen efter følgende regler:

a) Den position, der har den mest specificerede varebeskrivelse, skal foretrækkes for positioner med en mere almindelig varebeskrivelse [...]«

5. Kommissionens forordning (EØF) nr. 396/92 af 18. februar 1992 om tarifering af visse varer i den kombinerede nomenklatur ( ) (herefter »forordning nr. 396/92«) indeholder et bilag, hvori bestemte varer beskrives og henføres til en underposition. Desuden indeholder bilaget for hvert tilfælde en begrundelse. Bilaget bestemmer:

»Varebeskrivelse:

3. Et køretøj (længde 180 cm, bredde 87 cm og højde 100 cm) med en encylindret, firetakts benzinmotor (slagvolumen 400 cm3), i det væsentlige bestående af et forstærket tippelad (nyttelast 400 kg) med manuel tippeanordning, betjeningsanordninger og gummilarvebånd; køretøjet, som har en egenvægt på 250 kg, maksimal hastighed på 6,8 km/h og en effekt på 5,37 kW, er udstyret med gearkasse med tre fremadgående gear og et bakgear; det anvendes hovedsagelig på byggepladser til transport og dumping af jord, sand etc.

Tarifering KN-kode

8704 10 19

Begrundelse:

Tarifering i henhold til Almindelige tariferingsbestemmelser til den kombinerede nomenklatur, punkt 1 og 6, samt teksten til KN-kode 8704, 8704 10 og 8704 10 19.

Køretøjets udformning – især tilstedeværelsen af både tippelad og gummilarvebånd – og det deraf følgende anvendelsesområde udelukker det fra tarifering under KN-kode 8709.

Varebeskrivelse:

4. Et nyt køretøj (længde 255 cm, bredde 108 cm og højde 128 cm) med en encylindret, firetakts benzinmotor (slagvolumen 400 cm3), i det væsentlige bestående af et forstærket lad med bevægelige sider og bagstykke (nyttelast 800 kg) og med hydraulisk tippe- og vippeanordning, et åbent førerhus med betjeningsanordninger og gummilarvebånd; køretøjet, som har en maksimal hastighed på 8,7 km/h og en effekt på 7,46 kW, er udstyret med gearkasse med fire fremadgående gear og tre bakgear; det anvendes hovedsagelig på byggepladser til transport og dumping af jord, sand etc.

Tarifering KN-kode:

8704 31 91

Begrundelse:

Tarifering i henhold til Almindelige tariferingsbestemmelser til den kombinerede nomenklatur, punkt 1 og 6, samt teksten til KN-kode 8704, 8704 31 og 8704 31 91.

Køretøjets udformning – især tilstedeværelsen af både tippe/vippelad og gummilarvebånd – og det deraf følgende anvendelsesområde udelukker det fra tarifering under KN-kode 8709.

Den komplicerede konstruktion af ladet, der både kan tippe og vippe, udelukker tarifering som en dumper under KN-kode 8704 10.«

6. De af Kommissionen udstedte forklarende bemærkninger til De Europæiske Fællesskabers kombinerede nomenklatur ( ) (herefter »forkl. KN«) præciserer (i uddrag):

»Position 8704 10 11 til 8704 10 90 »dumpers, ikke til landevejskørsel«:

1. Disse underpositioner omfatter hovedsagelig køretøjer med tippelad fortil eller bagtil eller med bundudtømning, bestemt til transport af sand, grus, jord, sten etc. i stenbrud og miner, på byggepladser eller ved anlæggelse af veje, lufthavne og havne. Eksempel på forskellige dumper-typer er nævnt nedenfor.

2. Underpositionerne omfatter også enkelte køretøjer af den art, der anvendes på byggepladser til transport af jord, murbrokker, cement, beton etc. Disse køretøjer har et stift eller leddelt chassis og to- eller firehjulstræk, idet ladet er anbragt over den ene aksel og førersædet over den anden. De har normalt ikke førerhus.«

Til disse beskrivelser følger tegninger, der viser to »typiske« dumpers og fire andre særlige dumpermodeller.

7. I medfør af artikel 6, stk. 1, i den internationale konvention af 14. juni 1983 blev der under Toldsamarbejdsrådet nedsat en komité benævnt »Komité for det Harmoniserede System«, der består af repræsentanter for hver kontraherende part. Komitéens opgave består bl.a. i at foreslå ændringer til konventionen og at udarbejde forklarende bemærkninger, tariferingsudtalelser og andre udtalelser vedrørende fortolkningen af HS. De af Toldsamarbejdsrådets offentliggjorte forklaringer til HS vedrørende vares betegnelse og tarifering (herefter »forkl. HS«) lyder (i uddrag):

Position 87.04.

»Denne position omfatter bl.a.:

1. Dumper, der er et robust konstrueret køretøj med tippelad eller bundudtømning, bestemt til transport af jord fra udgravningsarbejde og forskellige materialer. Disse køretøjer, som kan have fast eller leddelt chassis, er almindeligvis forsynet med terrængående hjul, således at de kan arbejde på løs eller blød grund. Både tunge og lette dumpers hører under denne gruppe; sidstnævnte er i visse tilfælde karakteriseret af et drejeligt førersæde, to sæder, som vender i hver sin retning, eller to rat, således at køretøjet kan styres, selv om føreren er vendt mod ladet under losning.«

Underposition 87.04.10

»Dumpers henhørende under denne underposition adskiller sig i almindelighed fra andre køretøjer til godstransport (navnlig med tippelad) ved følgende:

– et tippelad bestående af en meget kraftig stålplade, hvis forreste del er ført op over førerhuset for at beskytte dette; hele ladet kan tippes delvis bagud:

[...]

Nogle dumpers er specielt konstruerede til anvendelse i miner eller tunneller, f.eks. dumpers med bundudtømning. De har nogle af de ovenfor nævnte anførte kendetegn, men mangler førerhus, og ladet udgør ikke nogen form for beskyttelsestag.«

III – Faktiske omstændigheder og hovedsagen

8. I henhold til den forelæggende rets oplysninger indgav virksomheden DFDS BV (herefter »DFDS«) i 1995 og 1996 angivelser til sagsøgte i hovedsagen, det kompetente nederlandske toldsted, om overgang af »minitracks« til fri omsætning under underposition 8704 10 19 i KN. De nederlandske myndigheder var dog af den opfattelse, at køretøjerne skulle have været angivet under underposition 8704 21 91 i KN, og udfærdigede derfor et betalingspålæg til DFDS. DFDS indgav klage over dette pålæg. Toldmyndighederne afviste ved skrivelse af 24. december 1997 denne klage. DFDS har ved den forelæggende ret anlagt sag til prøvelse af dette afslag.

9. Den nationale rets forelæggelseskendelse af 19. april 2000 indeholder følgende præjudicielle spørgsmål:

Er lastbiler, som ikke er udformet til landevejskørsel, og som er bestemt til transport og losning af materialer, og som derudover navnlig er forsynet med en kompliceret, mangesidig og præcis tippefunktion, udelukket fra begrebet dumper i underposition 8704 10 i den fælles toldtarif?

IV – Om det præjudicielle spørgsmål

10. Den nationale ret ønsker nærmere bestemt oplyst, om de omtvistede minitracks skal tariferes som dumpere under underposition 8704 10 i KN eller som lastvogne med tippelad i en af de andre underpositioner i pos. 8704 i KN (automobiler til godsbefordring).

11. Ifølge de samstemmende beskrivelser af de to minitracksmodeller, som den forelæggende ret og parterne har fremført, drejer det sig om køretøjer, som er konstrueret med henblik på at blive anvendt på byggepladser og altså inden for vejnettet, og som er bestemt til transport og losning af affald og andre materialer. De pågældende minitracks adskiller sig fra typiske dumpere derved, at de ikke har et tippelad fortil eller bagtil eller med bundudtømning. Minitracks har alt efter den pågældende model enten et fladt lad med sidevægge, som kan åbne sig eller klappes ned, når ladet tippes. Ladet kan tippes til tre sider, hvorved en model også kan råde over et lad i form af en balje, som ved hjælp af en hydraulisk cylinder kan dreje trinløst 180˚. På grund af tippeladets særlige udformning kan der foretages en præcis losning til flere sider, uden at køretøjet ændrer position.

Parternes væsentligste anbringender

12. Den nederlandske regering og Kommissionen har anført, at minitracks ikke besidder over de karakteristika, der gælder dumpers i underposition 8704 10 i KN, og derfor ikke kan tariferes i underposition 8704 10 19 i KN.

13. De to parter har først henvist til forkl. HS vedrørende position 87.04. HS. Det fremgår af forklaringerne til underposition 87.04.10 med henblik på afgrænsning af dumpere fra køretøjer med tippelad, at en dumper er et robust køretøj, men relativt enkelt konstrueret med et tippelad bestående af en meget kraftig stålplade, hvis bund kan tippes. De pågældende minitracks’ tippelad er imidlertid særdeles fleksible og håndterlige og er forsynet med en anordning, således at de kan tippe til flere sider.

14. Også forkl. KN til underposition 8704 10 11 til 8704 10 90 i KN viser, at dumpers er enkle køretøjer. Det fremgår af punkt 1 i forkl. KN, at en dumper skal være forsynet med tippelad fortil eller bagtil eller med bundudtømning. Af de angivne eksempler fremgår desuden, at ladet skal have form af en balje, idet ingen af de i nævnte forkl. KN afbildede køretøjer er forsynet med et fladt lad, der kan tippes til tre sider. Desuden fremgår det af nævnte forkl. KN, at ladet alene skal kunne tippes til en side (hovedsagelig bagud).

15. Følgelig har Kommissionen i punkt 4 i bilaget til forordning nr. 396/92 henført tilsvarende køretøjer til minitracks i underposition 8704 31 91 i KN og afslået at henføre disse til underpositionen 8704 10 i KN under henvisning til, at »den komplicerede konstruktion af ladet, der både kan tippe og vippe, udelukker tarifering som en dumper under KN-kode 8704 10« ( ).

16. DFDS har anført, at minitracks må tariferes som dumpere i underposition 8704 10 i KN.

17. En enkelt teknisk egenskab – her tippeladets særlige bevægelighed – kan ikke i sig selv være afgørende for tariferingen af køretøjer i underpositionen under pos. 8704 i KN. Det afgørende må være hvert enkelt køretøjs funktion. Minitracks tjener til transport og losning af materialer uden for vejnettet, hvorfor de med henblik på deres formål og anvendelse ikke kan adskilles fra traditionelle dumpers.

18. DFDS har derfor anført, at den tarifering, som Kommissionen i forordning nr. 396/92 har foretaget for den i punkt 4 i bilagets beskrevne køretøjer, ikke er i overensstemmelse med den kombinerede nomenklatur. Der består derfor tvivl om gyldigheden af forordning nr. 396/92, der derfor ikke kan danne grundlag for en tarifering af tilsvarende køretøjer.

19. DFDS har desuden anført, at det af sidste punktum i forkl. HS vedrørende underposition 87.04.10 HS fremgår, at den deri indeholdte beskrivelse af dumpers overhovedet ikke er udtømmende. Man kan derimod også forestille sig, at der sker en sådan tarifering af køretøjer, der er konstrueret med henblik på specielle arbejder, og som af denne grund alene råder over nogle af de tidligere nævnte karakteristiske egenskaber ( ).

20. Den tarifering, som Kommissionen har foretaget i punkt 4 i bilaget til forordning nr. 396/92, er derfor klart baseret på økonomiske hensyn, som ikke er forenelig med de beføjelser, Kommissionen råder over med henblik på at udstede forordninger til præcisering af Den Kombinerede Nomenklatur (artikel 10, stk. 1, i KN) ( ).

Stillingtagen

21. I denne sag drejer det sig om forskellen i tariferingen mellem dumpers og køretøjer med tippelad, som tariferingsmæssigt er omfattet af forskellige underpositioner af pos. 8704 i KN (automobiler til godsbefordring).

22. Det fremgår af Domstolens faste praksis, at det følger såvel af retssikkerheds- som af kontroltekniske hensyn, at det afgørende kriterium ved tarifering af varer normalt vil være disses objektive karakteristika og egenskaber som beskrevet i den pågældende position i KN ( ). De tilsvarende forklarende bemærkninger til HS indeholder vigtige, om ikke bindende bidrag til fortolkningen af de forskellige tarifpositioners rækkevidde ( ).

23. Den nederlandske regering og Kommissionen antager klart, at ladets form og den hermed forbundne simple tippeanordning (materiale kan kun losses i en retning) er nødvendige forudsætninger for, at et køretøj kan tariferes som dumpers. Denne forudsætning synes også at ligge til grund for den tarifering, Kommissionen har foretaget i punkt 4 i bilag til forordning nr. 396/92.

24. Denne opfattelse tager efter min mening ikke hensyn til, at ladebladets udformning og funktion, altså tippeladet, kun udgør et af flere brugbare kriterier til generelt at afgrænse dumpers og køretøjer med tippelad. Efter min mening er dette kriterium ikke ubetinget det eneste anvendelige. Jeg støtter dette på følgende overvejelser:

25. Det følger af opbygningen af KN, at der for lastbiler, der betegnes som »dumpers« i pos. 8704 i KN (automobiler til godsbefordring), er fastsat en særlig underposition (8704 10 i KN). Lastvogne med tippelad nævnes derimod ikke særligt heri og må derfor tariferes i en af de generelle underpositioner for køretøjer (»i andre tilfælde«) (8704 21 til 8704 32 i KN). Anvendelsen af sidstnævnte underposition afhænger af nævnte automobils motorisering og/eller vægt. Endelig indeholder underposition 8704 90 00 i KN en opsamlingsposition for køretøjer, som hverken besidder de nævnte særlige tekniske egenskaber som dumpers eller andre køretøjer.

26. Opbygningen af tariferingen i pos. 8704 i KN for automobiler til godsbefordring viser, at der i underposition 8704 10 i KN for dumpers er fastsat en særlig position for køretøjer med et særligt anvendelsesområde, nemlig ladearbejde uden for vejnettet. For så vidt angår de øvrige underpositioner skal sondringen derimellem ikke fastsættes efter anvendelsesområdet, men efter bestemte tekniske egenskaber (motorisering og vægt). Heraf fremgår, at det afgørende for tariferingen af dumpers er køretøjets anvendelsesområde og ikke ladets udformning og funktion.

27. Denne sondring efter anvendelsesområdet er også forenelig med forkl. KN og forkl. HS vedrørende underposition 8704 10.

28. De i forkl. KN indeholdte beskrivelser vedrører køretøjer, som »specielt« anvendes til transport, sand, grus, jord, sten osv. i stenbrud og miner, på byggepladser, altså specielt køretøjer, som fra starten er konstrueret med henblik på anvendelse uden for vejnettet. Beskrivelsen af tippeanordningen passer ganske vist også på traditionelle dumpers, som alene kan losse fra en side. Det indledende ord »hovedsagelig« forekommer mig dog at angive, at også køretøjer med et teknologisk mere avanceret tippelad ikke umiddelbart er udelukket fra tarifering som dumper.

29. I forkl. HS sker tariferingen af dumpers i forhold til køretøjer med lad ud fra egenskaber, som overvejende passer på de i sagen omstridte minitracks. Dog svarer beskrivelsen af tippeladet til dets oprindelige udformning. Forkl. HS vedrørende underposition 87.04.10 i HS angiver dog, at dumpers henhørende under denne underposition »i almindelighed« adskiller sig fra køretøjer til godstransport på grund af de deri angivne egenskaber. Desuden anføres i sidste punktum, at nogle dumpers, der specielt er konstrueret til særlige formål (altså stadig uden for vejnettet), forbliver dumpers som omhandlet af underposition 87.04.10 i HS, selv om de kun »har nogle af de ovenfor anførte kendetegn«.

30. De kan følgelig ikke hverken af forkl. KN eller til forkl. HS udledes, at udformningen eller funktionen af tippeladet er det afgørende kriterium for tariferingen af et køretøj som dumper. Det må snarere på baggrund af nævnte forklarende bemærkninger antages, at tekniske anordninger, som kipdumpere er forsynet med for at kunne udføre sine opgaver, ikke er til hinder for en tarifering i underposition 8704 10 i KN.

31. Det kan antages, at de traditionelle dumpere adskiller sig fra lastvogne med tippelad derved, at dumperens tippelad oftest har form af en balje, mens lastvognes tippelad er fladt med fire lige sider. Men disse forskellige udformninger af tippeladet beror på dets forskellige formål. En lastvogn med tippelad er hovedsagelig bestemt til landevejskørsel, og aflæsning er derfor sekundær. For så vidt angår de traditionelle dumpers forholder det sig således, at deres hovedformål er transport og losning uden for vejnettet. Selv om et køretøj – såsom minitracks – er forsynet med et fladt tippelad, som kan tippes i tre retninger, og er udformet med tre rette sider, som hver kan tippes, kan jeg ikke indse, hvorfor dette tippelad ikke – trods sin udformning – også kan anvendes til losning og aflæsning af materialer uden for vejnettet, med henblik på en mere præcis losning og aflæsning.

32. Jeg kan derfor heller ikke indse, hvorfor en sådan mere kompliceret og mere avanceret tippemekanisme, som gør det muligt for køretøjet bedre at udfylde sit formål, skulle udelukke et sådant køretøj fra at blive tariferet som dumper.

33. Modsat det af Kommissionen og den nederlandske regering fremførte argument, hvorefter minitracks’ særlige bevægelige lademekanisme er en afgørende egenskab, som er til hinder for en tarifering som dumper, er det min opfattelse, at muligheden for aflæsning alene i en retning er et fælles træk for traditionelle dumpere og lastvogne med tippelad, og at denne omstændighed ikke kan anses for et afgørende tariferingskriterium. Da det desuden af opbygningen af pos. 8704 i KN – som tidligere fremført ( ) – fremgår, at dumpers særlige formål (dumpningsarbejde uden for vejnettet) udgør det afgørende kriterium for tarifering i underposition 8704 10 i KN, kan tippeladets særlige tippemekanisme, som alene udgør et teknisk fremskridt ( ) (mere præcis losning og aflæsning af materialer på et rumligt begrænset område), ikke være et kriterium for ikke at tarifere de pågældende minitracks som dumpers.

34. Heraf følger, at formålet med køretøjer såsom minitracks støtter en tarifering som dumpere under underposition 8704 10 i KN, hvorfor hverken udformningen eller deres avancerede mekanisme kan begrunde en anden tarifering.

35. Med hensyn til punkt 4 i bilag til forordning nr. 396/92 skal jeg alene fastslå, at denne forordning henset til nævnte begrundede fortolkning af KN ikke kan udgøre en hjemmel for en anden fortolkning af underposition 8704 10 i KN. Det må derfor snarere antages, at forordning nr. 396/92 er ugyldig, for så vidt den overskrider den hjemmel, i henhold til hvilken den er udstedt (artikel 9, stk. 1, i KN ( )).

V – Forslag til afgørelse

36. På grundlag af det anførte foreslår jeg Domstolen at besvare den forelæggende rets spørgsmål således:

»Bilag I til Rådets forordning (EØF) nr. 2658/87 af 23. juli 1987 om told- og statistiknomenklaturen og den fælles toldtarif, som affattet på tidspunktet for hovedsagen, skal fortolkes således, at køretøjer, der uden for vejnettet er bestemt til transport og losning af materialer, og som med henblik herpå er forsynet med en kompliceret, mangesidig og præcis tippefunktion, er omfattet af begrebet dumpers i underposition 8704 10 i den kombinerede nomenklatur.«